text: Vagtlæge-krise afblæst
  17 marts 2018 kl. 11.25
  Nu er gebyr-balladen om vagtlæger og frivillige læger i idrætsklubber slut. Bred politisk aftale fjerner omdiskuteret gebyr.
  Sundhedsminister Ellen Trane Nørby har indgået en bred politisk aftale i Folketinget om at fritage vagtlæger og frivillige læger i idrætsklubber for et gebyr på 4.000 kroner. Det oplyser Sundhedsministeriet til TV SYD.
  Gebyret, der oprindeligt skulle anvendes til et styrket tilsyn i sundhedssektoren, fik over 60 vagtlæger i Region Syddanmark til at sige op. 
  Den 11. januar var der krisemøde i ministeriet mellem læger, regioner og Styrelsen for Patientsikkerhed, og her lykkedes det at nå frem til en model, som pegede på, hvordan de oplagte uhensigtsmæssigheder i gebyrordningen kunne fjernes.
  Modellen er siden blevet forhandlet med folketingets partier, og i den kommende uge er et nyt lovforslag på vej i høring.
  Fremover skal der betales et gebyr for hver vagtlægeenhed i regionerne - og dermed slipper den enkelte vagtlæge for at skulle betale 4.000 kroner.
  Også frivillige læger i forbindelse med spejderlejre, koncerter og sportsstævner fritages for gebyr - og det samme gælder for læger, der er frivillige i idrætsklubber.
  